Praim Minista Peter O'Neill i rausim pinis Tasforce Sweep we i save pait agensim korapsen long PNG bihain ol i givim wanpela oda long polis i arestim em long sas blong korapsen long Mande.
Mr O'Neill itok Taskforce Sweep i wokim wok politik na em ino wokim wok blongen trutru.
Siaman blong taskforce, Sam Koim, i givim aut wanpela toktok na i tok, samting we gavman i wokim i wanpela bikpela mistek tru.
Mr Koim i tok interes blong kantri i bikpela moa long interest blong wanwan.
Em i tok taim yu paitim korapsen, korapsen i save pait bek. Taim i kamap klostu long san, bai em i kukim yu. Tasol, Mr Koim ibin tok dispela bai no mekim ol i suruk bek long wok blong ol.
Mr O'Neill i tokaut tu olsem ol i rausim Deputy Police Commissioner blong Operations, Simon Kauba, long wanem em ino bihainim ol oda.
Mr O'Neill itok ol i pinisim Mr Kauba long interes blong kantri.
Em i tok ol ino laikim ol polis man na meri blong gavman husat i wok long wok agensim ol samting gavman i laik wokim.
Video: PNG Prime Minister Peter O'Neill axes anti-corruption taskforce
Em i tok ol bai gohet long rausim olgeta pipol husat i agensim wok blong gavman.
Mr O'Neill itok ol i les pinis long ol kain pipol husat ino bihainim laik blong gavman.
Mr Kauba ibin tok aste olsem polis bai bihainim kot oda long noken arestim pastaim praim minista O'Neill, tasol ol i stil laik long askim sampela kwesten long Mr O'Neill.
Mr Kauba i mekim dispela toktok bihain long em i arestim niupela polis komisina, Geoffrey Vaki.
Mr Vaki i stap sampela aoa insait long polis heskwatana bihain ol i kisim em igo long fraud office na kwestinim em.
Gavman i makim Mr Vaki olsem polis komisina bihain long kabinet i rausim Tom Kulunga.
Mr Kulunga i stap autsait long beil taim em i apil agensim seven pela mun kalabus wantain had pela wok we kot i givim em bihain kot i lukim em i gilti long ol sas blong em i no bihainim oda blong kot na kisim bek Mr Vaki bihain kot i tok polis i asua long rausim em.
Ol dispela i kamap bihain long Mr O'Neill ibin rausim Attorney General Kerenga Kua long Tuesday dispela wik na i makim Ano Pala olsem niupela attorney general na minista blong justice.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn